Паехаць у грыбы ці на рыбалку на кані асабліва любіць Сцяпан Аляксандравіч. Зручна, і з прыродай – гармонія, без пафасу. А то і сыны яго (дачка ў Брэсце) – адзін з іх працуе на ўласнай пілараме, другі – мастак, займаецца аэраграфіяй, – запрагуць каня ў санкі, каб пакатаць дзяцей зімовым днём. На Вадохрышча да Міхайлаўскай крыніцы Гранд таксама часам вязе сваіх гаспадароў. Энергазатраты аднаўляе ахапак сена ці вядро аўса. Эка – на ўсе сто.